蒙恩守東魯不意流落之餘聖朝升之藩鎮感而成詩復用李文舉韵
作者：張耒
朝代：宋

paragraphs: 我詩四十心不動，寵辱悠悠付春風。
聖朝湔洗諸老成，顧我衰晚名亦共。
魯人詩書久寂寞，間壁不歸書府送。
道衰洙泗忽千載，後來爲政誰輕重。
平時擇守要有補，豈但坐使民供貢。
吾邦邑子有游夏，未肯無言受愚弄。
天王有意蘇疲俗，何術與紓鞭箠痛。
應須問道東家翁，必也斯民使無訟。